b"\n_START_ARTICLE_\nNespresso\n_START_PARAGRAPH_\nNespresso \xc3\xa9s la marca comercial de la companyia Nestl\xc3\xa9 Nespresso SA, pertanyent al Grup Nestl\xc3\xa9 i amb seu a Vevey, Su\xc3\xafssa. Els seus productes estan basats en un sistema de c\xc3\xa0psules individuals que contenen caf\xc3\xa8 m\xc3\xb2lt i m\xc3\xa0quines espec\xc3\xadfiques que s\xc3\xb3n capaces de produir el caf\xc3\xa8 a partir del contingut de la c\xc3\xa0psula._NEWLINE_Nespresso t\xc3\xa9 un model dom\xc3\xa8stic i un altre model especialitzat per a clients especials com oficines o hotels.\n_START_SECTION_\nTecnologia\n_START_PARAGRAPH_\nLes c\xc3\xa0psules de Nespresso tenen forma c\xc3\xb2nica i estan fetes d'alumini, amb una capa d'un film plastificat que limita el contacte entre l'alumini i el caf\xc3\xa8. Estan segellades herm\xc3\xa8ticament per tal d'evitar que es perdin les aromes del caf\xc3\xa8 i que es van perdent una vegada m\xc3\xb2lt amb el contacte amb l'aire i la llum. Cada c\xc3\xa0psula t\xc3\xa9 diferents mescles depenent del model comercialitzat._NEWLINE_L'alumini de la punta del con de la c\xc3\xa0psula i de la paret lateral \xc3\xa9s m\xc3\xa9s gruixut que el de la tapa que \xc3\xa9s nom\xc3\xa9s una fina fulla. Quan la c\xc3\xa0psula s'insereix dins la m\xc3\xa0quina i s'abaixa la palanca pressora, tres agulles en 120\xc2\xba perforen la punta del con per on s'injecta l'aigua calenta, mentre la fina fulla de la base del con \xc3\xa9s foradada per 25 punxons quadrats foradats, que dibuixen un quadrat (5x5), per on sortir\xc3\xa0 el caf\xc3\xa8 calent processat. Una vegada que s'activa, la cafetera comen\xc3\xa7a a escalfar aigua que \xc3\xa9s enviada a la c\xc3\xa0psula a una pressi\xc3\xb3 de 19 bars, fent que el caf\xc3\xa8 surti pel broquet cap a la tassa. Les c\xc3\xa0psules s\xc3\xb3n, en general, monodosi.\n_START_SECTION_\nReciclatge i c\xc3\xa0psules compatibles\n_START_PARAGRAPH_\nL'empresa t\xc3\xa9 programa de reciclatge amb el qual ofereix la capacitat de reciclar el 80\xc2\xa0% de les c\xc3\xa0psules produ\xc3\xafdes a tot el m\xc3\xb3n, i disposa de 14\xc2\xa0000 punts de recollida de c\xc3\xa0psules en 31 pa\xc3\xafsos._NEWLINE_Hi ha tamb\xc3\xa9 c\xc3\xa0psules compatibles amb el sistema Nespresso d'altres marques i c\xc3\xa0psules recarregables per a les cafeteres Nespresso. El 2011 les c\xc3\xa0psules de Marcilla es van llan\xc3\xa7ar al mercat espanyol, amb distribuci\xc3\xb3 a gran escala en supermercats, fet que ha portat ambdues empreses als tribunals en mercats com Fran\xc3\xa7a._NEWLINE_Les c\xc3\xa0psules recarregables compatibles amb la tecnologia monodosi de Nespresso poden ser reutilitzades amb caf\xc3\xa8 diferent del comercialitzat per la marca; aix\xc3\xad mateix, es poden localitzar p\xc3\xa0gines amb tutorials que expliquen com reomplir i reutilitzar les c\xc3\xa0psules originals amb caf\xc3\xa8 diferent del de la marca."